Γνωμοδότηση της Οικονομικής και Κοινωνικής Επιτροπής με θέμα "Πρόταση απόφασης του Ευρωπαϊκού Κοινοβουλίου και του Συμβουλίου για την εισαγωγή της πληροφορικής στη διακίνηση και παρακολούθηση των προϊόντων που υπόκεινται σε ειδικούς φόρους κατανάλωσης"

(COM(2001) 466 τελικό - 2001/0185 (COD))

(2002/C 221/01)

Στις 20 Δεκεμβρίου 2001, και σύμφωνα με το άρθρο 262 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα "Ενιαία αγορά, παραγωγή και κατανάλωση", στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 8 Μαΐου 2002 με βάση εισηγητική έκθεση του κ. Wilkinson.

Κατά την 391η σύνοδο ολομέλειάς (συνεδρίαση της 29ης Μαΐου 2002), η Οικονομική και Κοινωνική Επιτροπή υιοθέτησε με 79 ψήφους υπέρ, 1 κατά και 1 αποχή, την ακόλουθη γνωμοδότηση.

1. Εισαγωγή

1.1. Με την εισαγωγή της εσωτερικής αγοράς, σημειώθηκαν θεμελιώδεις αλλαγές στο καθεστώς που διέπει τη διακίνηση των αγαθών που υπόκεινται σε ειδικούς φόρους κατανάλωσης(1). Οι φυσικοί έλεγχοι, που διενεργούνταν στα σύνορα, αντικαταστάθηκαν από διοικητικούς ελέγχους βασιζόμενους στα συνοδευτικά έγγραφα των εμπορευμάτων που αποστέλλονται από ένα κράτος μέλος σε άλλο ή που εξάγονται ή εισάγονται από και προς την ΕΕ.

1.2. Οι επιβαλλόμενοι φόροι (ειδικοί φόροι κατανάλωσης και ΦΠΑ) σε τέτοιου είδους αγαθά δεν έχουν εναρμονιστεί ενώ εξακολουθούν να παρουσιάζουν μεγάλες αποκλίσεις(2) από ένα κράτος μέλος σε άλλο. Αυτό δίνει τη δυνατότητα για σημαντικά κέρδη που, σε ορισμένες περιπτώσεις, προέρχονται από απάτη. Οι αδυναμίες του συστήματος γίνονται αντικείμενο μεγάλης κλίμακας εκμετάλλευσης κυρίως δε από το οργανωμένο έγκλημα.

1.3. Το 1996, μελέτη της ομάδας υψηλού επιπέδου που εκπονήθηκε με τη βοήθεια των δημόσιων αρχών όλων των κρατών μελών υπολόγισε ότι οι απώλειες εσόδων από τα προϊόντα καπνού και τα οινοπνευματώδη ποτά πλησίαζαν σχεδόν τα 4,8 δισεκατομμύρια ευρώ για εκείνο μόνο το έτος(3). Το ίδιο εκείνο έτος, το σύνολο των εσόδων που απέφεραν στα κράτη μέλη τα υποκείμενα σε ειδικό φόρο αγαθά, έφτασε σχεδόν τα 234 δισεκατομμύρια ευρώ, ήτοι σε 8.1 % των συνολικών φορολογικών εσόδων τους(4). Τα ποσά που εισπράχτηκαν, και το ποσοστό εσόδων που αντιπροσωπεύουν, ποικίλλει σημαντικά ανάλογα με το κράτος μέλος.

1.4. Το 1998 το Συμβούλιο Οικονομικών και Δημοσιονομικών Υποθέσεων (ECOFIN) αποδέχτηκε τη σύσταση της Επιτροπής για εφαρμογή μηχανογραφημένου συστήματος ελέγχου για τα αγαθά που υπόκεινται σε ειδικούς φόρους(5) (έτσι ώστε να μειωθεί η απάτη), ως μακροπρόθεσμο στόχο που θα εξαρτιόταν από τα αποτελέσματα μελέτης σκοπιμότητας. Η μελέτη σκοπιμότητας(6) ολοκληρώθηκε το 2000. Το COM(2001) 466 τελικό προτείνει την καθιέρωση ενός παρόμοιου πληροφορικού συστήματος, το οποίο αναφέρεται γενικά ως ΕMCS (Σύστημα διακίνησης και ελέγχου των προϊόντων που υπόκεινται σε ειδικούς φόρους κατανάλωσης). Η πρόταση έχει ως διττό στόχο, την μείωση της απάτης και την απλούστευση του ισχύοντος συστήματος.

2. Γενικές παρατηρήσεις

2.1. Το σημερινό σύστημα δεν είναι εύστοχο, διότι, για την εξόφληση της διακίνησης των προϊόντων εκείνων που τελούν υπό αναστολή φόρων κατανάλωσης, βασίζεται στην επίδειξη γραπτών εγγράφων. Εάν τα σωστά έγγραφα δεν επιστραφούν ή επιστραφούν με λάθη, στον αποστολέα (ο οποίος δεν έχει καμία επιστασία σε τέτοιου είδους παραλείψεις) μπορεί να υποβληθούν σημαντικότατες οικονομικές ποινές. Γι' αυτό το λόγο οι φορείς τάσσονται ανεπιφύλακτα υπέρ της πρότασης μετάβασης προς ένα σύστημα που θα βασίζεται στην πληροφορική για την καταγραφή των συναλλαγών. Ευελπιστούν ότι μια τέτοια μετάβαση θα βοηθήσει το νόμιμο εμπόριο και θα επιτρέψει παράλληλα στα κράτη μέλη να ασκούν αποτελεσματικό έλεγχο. Τονίζουν, επίσης, ότι το ΕMCS θα πρέπει να εφαρμόζεται εξίσου από όλα τα κράτη μέλη και όλους τους φορείς(7).

2.2. Ωστόσο, επειδή το ΕMCS δεν μπορεί να λειτουργήσει πριν το 2007 το νωρίτερο, η ΟΚΕ τονίζει ότι είναι αναγκαίο η Επιτροπή (σε συνεννόηση με τα κράτη μέλη και τους οικονομικούς φορείς) να εξακολουθήσει να εργάζεται για τη βελτίωση του υπάρχοντος συστήματος(8), κάτι που θα συμβάλει εξάλλου στην εφαρμογή του συστήματος πληροφορικής στη διακίνηση και τον έλεγχο των προϊόντων που υπόκεινται σε ειδικούς φόρους κατανάλωσης. Δεν θα πρέπει, ωστόσο, τέτοιου είδους προσωρινές βελτιώσεις να οδηγήσουν σε αύξηση της υπάρχουσας γραφειοκρατίας και πολυπλοκότητας(9).

2.3. Όλα τα κράτη μέλη επικροτούν το εν λόγω σύστημα, έστω και εάν είναι προφανές ότι ορισμένα πρόκειται να επωφεληθούν περισσότερο από άλλα δεδομένου ότι η έκταση της απάτης ποικίλλει σημαντικά ανάλογα με την εμπορικές συναλλαγές που αφορούν τα αλκοολούχα ποτά και των προϊόντα καπνού.

2.4. Όπως επισημαίνεται στην πρόταση της Επιτροπής, το σύστημα ΕMCS αναμένεται να είναι έργο "μεγάλου μεγέθους, πολύπλοκο και πολυδάπανο". Θα πρέπει να συμπεριλάβει τις διάφορες συνιστώσες των διοικήσεων όλων των κρατών μελών, της Επιτροπής, της Ευρωπαϊκής Υπηρεσίας Καταπολέμησης της Απάτης (OLAF) και των διαφόρων οικονομικών φορέων (παραγωγοί, εμφιαλωτές, αποθήκες, έμποροι, κ.λπ.) των 15 κρατών μελών, ενώ η ασφάλεια θα πρέπει, επίσης, να αποτελέσει σημαντικό παράγοντα.

2.5. Το σύστημα θα πρέπει να αποδειχτεί ιδιαίτερα σταθερό ώστε να λειτουργεί επί εικοσιτετραώρου βάσεως, 365 ημέρες το χρόνο, και με πολύ μικρό χρόνο ανάνηψης για ενδεχόμενες διακοπές (επείγουσες καταστάσεις ή συντήρηση). Η μελέτη σκοπιμότητας εκτιμά τον αριθμό των συναλλαγών και στα 15 κράτη μέλη σε 16 εκατομμύρια ανά έτος όσον αφορά τον καπνό και τα οινοπνευματώδη. Εάν προστεθούν σε αυτές και τα ορυκτά έλαια και με την πρόβλεψη της ένταξης νέων κρατών μελών, ο ανωτέρω αριθμός θα είναι αισθητά μεγαλύτερος.

2.6. Εκτιμάται ότι στο σημερινό αριθμό των οικονομικών φορέων, που ανέρχεται σε 80000, θα πρέπει να προστεθούν οι οικονομικοί φορείς και των υποψήφιων χωρών που θα έχουν προσχωρήσει στην ΕΕ πριν το 2007, εφόσον αυτή φέρεται ως η πλέον κοντινή ημερομηνία κατά την οποία το σύστημα ενδέχεται να λειτουργήσει(10). Σύμφωνα με εκτιμήσεις της Επιτροπής, ο συνολικός αριθμός των οικονομικών φορέων - μετά τη διεύρυνση - θα πλησιάσει τους 200000.

2.7. Η ΟΚΕ υποστηρίζει πλήρως την πρόταση μετάβασης σε ένα σύστημα πληροφορικής για τη διακίνηση και τον έλεγχο των προϊόντων που υπόκεινται σε ειδικούς φόρους κατανάλωσης, το ταχύτερο δυνατόν, τόσο εξαιτίας της ανάγκης πάταξης της φοροδιαφυγής, όσο και εξαιτίας της ανάγκης για βελτίωση της διακίνησης των προϊόντων που τελούν υπό φορολογική απαλλαγή, κάτι που είναι απαραίτητο για την ολοκλήρωση της εσωτερικής αγοράς. Επίσης, είναι ευπρόσδεκτη από τους πολίτες της ΕΕ που θα εκτιμήσουν ιδιαίτερα τις βελτιώσεις οι οποίες μπορούν να συμβάλουν στην καταπολέμηση της απάτης.

3. Κόστος

3.1. Εκτιμάται ότι οι δαπάνες για το έργο θα είναι υψηλές. Σύμφωνα με την Επιτροπή, θα ανέρχονται σε 35 εκατομμύρια EUR κατά τη φάση της ανάπτυξης και εγκατάστασης ενώ, στη συνέχεια, οι λειτουργικές δαπάνες υπολογίζονται σε 4 εκατομμύρια EUR ετησίως. Για κάθε κράτος μέλος, σύμφωνα πάντα με τη μελέτη σκοπιμότητας, η φάση ανάπτυξης και εγκατάστασης θα κοστίσει αρχικά μεταξύ 5 και 12 εκατομμύρια EUR ενώ για την συνέχεια προβλέπονται 1,7 εκατομμύρια ευρώ ανά έτος. Επί του παρόντος, κάθε κράτος μέλος υπολογίζει το κόστος που του αναλογεί.

3.2. Όσον αφορά τους οικονομικούς φορείς, το σύνολο των οποίων θα πρέπει να ενέχεται στο σύστημα, οι δαπάνες που θα αναληφθούν αναμένεται να είναι συγκριτικά χαμηλές, εκτός εάν ένας μεγάλος φορέας αποφασίσει να αναπτύξει δική του, μεμονωμένη, εφαρμογή διεπαφής με το κοινοτικό σύστημα. Σύμφωνα με σχετικές εκτιμήσεις, πρόκειται για 140000 EUR για την ανάπτυξη και 15000 EUR ετησίως για τα λειτουργικά έξοδα.

3.3. Σύμφωνα με τις εκτιμήσεις, οι οικονομικοί φορείς θα λάβουν την απαραίτητη κατάρτιση και το απαραίτητο λογισμικό από τα κονδύλια των ίδιων των κρατών μελών στα οποία εδρεύουν.

3.4. Σε σύγκριση με το παρόν σύστημα που βασίζεται σε έγγραφα, οι οικονομικοί φορείς αναμένεται να εξοικονομήσουν χρήματα από τη μείωση που θα προκύψει στις δαπάνες για συμμόρφωση. Η ανωτέρω εξοικονόμηση δεν έχει ληφθεί υπόψη στην πρόταση. Όσο για τα κράτη μέλη, αναμένεται να αντισταθμίσουν τα έξοδά τους μέσω της μείωσης της απάτης. Επομένως, υπό την προϋπόθεση ότι οι εκτιμήσεις είναι σωστές, το σύστημα θα αποβεί αποδοτικό.

3.5. Η ΟΚΕ παρατηρεί ότι η εν λόγω πρόταση (δημοσιονομικό δελτίο) περιλαμβάνει τις αναμενόμενες λεπτομερείς δαπάνες, μόνο μέχρι το τέλος του 2006. Θα ήταν καλό η πρόταση να επεκταθεί τουλάχιστον ως το 2007 (βλέπε παραπάνω σημείο 2.2) και να υποδεικνύει τις μετέπειτα δαπάνες που αναμένεται να προκύψουν από τη μελλοντική ένταξη των υποψήφιων κρατών στο εν λόγω σύστημα.

3.6. Εξαιτίας του σημαίνοντα ρόλου που καλείται να διαδραματίσει η Επιτροπή στο προτεινόμενο σύστημα, δεν πρέπει να προταθεί μείωση του προσωπικού. Τουναντίον, για να δοθεί η δυνατότητα στην Επιτροπή να διενεργήσει τις απαραίτητες βελτιώσεις στο υπάρχον σύστημα (βλέπε σημείο 2.2), τη στιγμή που εργάζεται και για την εισαγωγή του ΕMCS, καλό θα ήταν να της διατεθεί περισσότερο προσωπικό από αυτό που προβλέπεται στην πρόταση.

4. Συμμετοχή

4.1. Η πρόταση καθιστά σαφές ότι το ΕMCS θα καταστεί λειτουργικό μόνον εάν όλα τα κράτη μέλη και η Επιτροπή δεσμευτούν να τηρήσουν αυστηρά τις νομικές και οικονομικές υποχρεώσεις που απορρέουν από την πρόταση. Δεδομένης της εμβέλειας και της πολυπλοκότητας του συστήματος, πρέπει να αντιμετωπιστεί το ενδεχόμενο να αποδειχτούν αρκετά ανακριβείς οι εκτιμήσεις της μελέτης σκοπιμότητας όσον αφορά τους πόρους.

4.2. Δεδομένου του χρονοδιαγράμματος, είναι σχεδόν βέβαιο ότι πολλές υποψήφιες χώρες θα προσχωρήσουν στην ΕΕ πριν τεθεί σε λειτουργία το σύστημα. Το άρθρο 9 πρέπει να προβλέψει τα ανωτέρω, καθιστώντας σαφές ότι οι υποψήφιες χώρες πρόκειται - και όχι μπορεί - να ενημερώνονται πλήρως για την εξέλιξη του συστήματος, και ότι όχι μόνο θα μπορούν να λαμβάνουν μέρος στις σχετικές δοκιμασίες, αλλά και ότι θα τους χορηγηθεί χρηματοοικονομική ενίσχυση για την προετοιμασία και εγκατάσταση του συστήματος. Ένα παρόμοιο έργο δεν μπορεί παρά να έχει χρηματοοικονομικές επιπτώσεις, που καλόν θα είναι να ληφθούν υπόψη.

4.3. Η ΟΚΕ ανησυχεί, επίσης, διότι πολλές υποψήφιες χώρες δεν διαθέτουν ακόμη συστήματα για τον έλεγχο των υποκείμενων σε ειδικούς φόρους κατανάλωσης αγαθών που να ανταποκρίνονται στις απαιτήσεις της κοινοτικής οδηγίας 92/12. Το θέμα αυτό καλύπτεται, αναμφίβολα, κατά τις διαπραγματεύσεις προσχώρησης· ωστόσο, τα ενδιαφερόμενα κράτη πρέπει να εξοικειωθούν περισσότερο με το ισχύον κοινοτικό σύστημα πριν μπορέσουν να συμμετάσχουν στο ΕMCS.

4.4. Η προσθήκη των νέων κρατών μελών στο ΕMCS μπορεί κάλλιστα να επιμηκύνει το χρονικό διάστημα που θα προηγηθεί της έναρξης λειτουργίας του συστήματος.

5. Ασφάλεια

5.1. Ιδιαίτερη σημασία αποκτά η ευθύνη σχετικά με τα θέματα ασφάλειας. Τα εν λόγω θέματα πρέπει να καλύπτουν τη νόμιμη λειτουργία του συστήματος και την ιδιοκτησία και χειρισμό των εμπιστευτικών εμπορικών πληροφοριών που θα διακινούνται από το σύστημα. Σημειωτέον ότι, επειδή υπάρχει η βούληση για χρήση των πιο πρόσφατων επιτευγμάτων που θα διατίθενται στον τομέα της ασφάλειας όταν τεθεί σε λειτουργία το σύστημα, οι σχετικές λεπτομέρειες δεν είναι δυνατόν να συμπεριληφθούν στην παρούσα φάση της πρότασης.

5.2. Το σύστημα οφείλει να παρέχει τη δυνατότητα για σαφή αναγνώριση του νομικά υπεύθυνου για οποιαδήποτε προϊόντα τελούν υπό αναστολή φόρων κατανάλωσης σε οποιοδήποτε σημείο της εσωτερικής αγοράς.

6. Τεχνικές πτυχές

6.1. Υπάρχουν πολύ βάσιμες εγγυήσεις ότι το ΕMCS είναι εφικτό από τεχνικής απόψεως. Ως ένα βαθμό, η ανωτέρω κρίση στηρίζεται στην επιτυχή εκκίνηση του Νέου Μηχανογραφημένου Συστήματος Διαμετακόμισης (ΝΜΣΔ).

6.2. Η σχέση που συνδέει το ΕMCS και το Νέο Μηχανογραφημένο Σύστημα Διαμετακόμισης (NCTS) πρέπει να διευκρινισθεί περαιτέρω στην πρόταση (κι όχι μόνο στην αιτιολογική έκθεση) εφόσον, λ.χ., προβλέπεται ότι αμφότερα τα συστήματα θα έχουν κοινούς καταλόγους αναφοράς, μολονότι η χρήση που θα τους γίνεται, διαφέρει. Επιπλέον, εφιστάται η προσοχή στη συμβατότητα με άλλα συστήματα όπως το σχέδιο G7 για την απλούστευση των τελωνειακών διατυπώσεων.

6.3. Η παρούσα πρόταση αφορά μόνο φορολογούμενα αγαθά που διακινούνται στο εσωτερικό της ενιαίας αγοράς με αναστολή των ειδικών φόρων κατανάλωσης. Η πρόταση πρέπει να προβάλει την ανάγκη ύπαρξης επαρκών συνδέσμων μεταξύ του κοινοτικού συστήματος (συνδεδεμένων αποθηκών), των παραγωγικών μονάδων, και των σημείων εισόδου και εξόδου των εισαγωγών και εξαγωγών (αντίστοιχα) από τρίτες χώρες.

6.4. Επισημαίνεται ότι ορισμένα κράτη μέλη προτίθενται να προσφέρουν όλες τις υπηρεσίες ηλεκτρονικά, έως το 2005. Είναι σημαντικό να εξασφαλιστεί ότι οι υπηρεσίες αυτές θα είναι συμβατές με το προτεινόμενο ΕMCS.

7. Περίληψη

7.1. Η ΟΚΕ τάσσεται πλήρως υπέρ της πρότασης, τόσο εξαιτίας της ανάγκης αποτελεσματικότερης πάταξης της φοροδιαφυγής, όσο και εξαιτίας της βελτίωσης που αναμένεται να επέλθει για τους οικονομικούς φορείς στο πλαίσιο της ενιαίας αγοράς.

7.2. Διατυπώνει, ωστόσο, τις ακόλουθες παρατηρήσεις:

- Είναι ζωτικής σημασίας να δεσμευθεί κάθε κράτος μέλος και κάθε υποψήφια χώρα πριν από την προσχώρησή της, για την αυστηρή τήρηση των νομικών και οικονομικών υποχρεώσεων που απορρέουν από την πρόταση. Δίχως την εξασφάλιση αυτή, η πρόταση είναι αδύνατον να προχωρήσει.

- Λόγω της ανεπάρκειας του υπάρχοντος συστήματος και του μεγάλου χρονικού διαστήματος που θα χρειαστεί το ΕMCS για να τεθεί σε εφαρμογή, η ΟΚΕ καλεί την Επιτροπή να συνεχίσει τις προσπάθειες για την ταχύτερη δυνατή βελτίωση του υπάρχοντος συστήματος.

- Το αναμενόμενο λεπτομερές κόστος πρέπει να επεκταθεί, ώστε να συμπεριλάβει το λιγότερο το 2007.

- Πρέπει να ληφθεί πλήρως υπόψη η αναμενόμενη ένταξη πολλών υποψήφιων χωρών στο προβλεπόμενο χρονοδιάγραμμα εισαγωγής του συστήματος· θα χρειαστεί να ενημερώνονται πλήρως και να τους παρασχεθεί χρηματοοικονομική ενίσχυση για την προετοιμασία και εγκατάσταση του ΕMCS.

- Πρέπει να καλυφθούν όλες οι πτυχές της ασφάλειας του ΕMCS.

- Πρέπει να αποσαφηνιστεί η σχέση του συστήματος διακίνησης και ελέγχου των αγαθών που υπόκεινται σε ειδικούς φόρους κατανάλωσης με το Νέο Μηχανογραφημένο Σύστημα Διαμετακόμισης και άλλα συστήματα.

- Επίσης, πρέπει να διευκρινιστούν οι όποιες ειδικές διατάξεις όσον αφορά τη διακίνηση από παραγωγικές μονάδες και τις εισαγωγές και εξαγωγές από και προς τρίτες χώρες.

Βρυξέλλες, 29 Μαΐου 2002.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Οδηγία του Συμβουλίου 92/12/ΕΟΚ.

(2) - Παραδείγματος χάρη, οι διαφορές μεταξύ των υψηλότερων και χαμηλότερων φόρων που επιβάλλονται στα κράτη μέλη είναι:

- ορυκτά έλαια: αμόλυβδη βενζίνη 2.1:1· ντίζελ 2.6:1

- αλκοολούχα ποτά: οινοπνευματώδη 9.1:1· ζύθος 17:1. Για τον μη αφρώδη οίνο η φορολογία κυμαίνεται από μηδέν έως 2900 EUR ανά χιλιόγραμμα ανά εκατό λίτρα καθαρού οινοπνεύματος

- καπνά (συνολικός ειδικός φόρος): 4.6:1

(3) Από το συνολικό αυτό ποσό, 69 % προέρχεται από φοροδιαφυγή στα προϊόντα καπνού και 31 % από φοροδιαφυγή στα αλκοολούχα ποτά.

(4) Το σύνολο αυτό αφορά τους ειδικούς φόρους κατανάλωσης στα καύσιμα, τα οποία δεν είχαν απασχολήσει τη μελέτη.

(5) Αγαθά που υπόκεινται σε ειδικούς φόρους κατανάλωσης είναι τα ορυκτά έλαια, αλκοολούχα ποτά και τα προϊόντα καπνού.

(6) Διεξήχθη από την Αlcatel TITN Answare.

(7) Η εφαρμογή του ισχύοντος σήμερα συστήματος δεν είναι ομοιογενής, π.χ., όσον αφορά την προσέγγιση των κρατών μελών για τα εναλλακτικά αποδεικτικά μέσα τεκμηρίωσης φοροαπαλλαγής.

(8) Οι σημαντικότερες από αυτές είναι οι βελτιώσεις που αφορούν το Σύστημα Ανταλλαγής Στοιχείων για τους ειδικούς φόρους (SEED) και η ευελιξία ως προς τους εμπόρους όσον αφορά εναλλακτικά αποδεικτικά μέσα για την τεκμηρίωση φοροαπαλλαγή της διακίνησης των συνοδευτικών διοικητικών εγγράφων.

(9) Το επονομαζόμενο σύστημα έγκαιρης προειδοποίησης καλό θα ήταν να επανεξεταστεί.

(10) Στην πρόταση αναφέρεται ότι οι εργασίες για την ανάπτυξη και εφαρμογή πρέπει να αρχίσει εντός εννέα μηνών από την θέση σε ισχύ της απόφασης (βλέπε άρθρο 2 της πρότασης), ενώ η ολοκλήρωσή της θα διαρκέσει πέντε χρόνια.